title: Komission suositus (EU) 2022/495, annettu 25 päivänä maaliskuuta 2022, furaanin ja alkyylifuraanien esiintymistä elintarvikkeissa koskevasta seurannasta

text:
               28.3.2022

               FI

               Euroopan unionin virallinen lehti

               L 100/60

      KOMISSION SUOSITUS (EU) 2022/495,
      annettu 25 päivänä maaliskuuta 2022,
      furaanin ja alkyylifuraanien esiintymistä elintarvikkeissa koskevasta seurannasta
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen ja erityisesti sen 292 artiklan,
      sekä katsoo seuraavaa:

                  (1)

                  Furaani ja alkyylifuraanit, joihin kuuluvat metyylifuraanit kuten 2-metyylifuraani, 3-metyylifuraani ja 2,5-dimetyylifuraani, ovat prosessissa syntyviä vierasaineita, joita muodostuu elintarvikkeissa lämpökäsittelyn aikana.

                  (2)

                  Euroopan elintarviketurvallisuusviranomaisen (EFSA) alainen elintarvikeketjun vierasaineita käsittelevä tiedelautakunta antoi vuonna 2017 tieteellisen lausunnon riskeistä, joita furaanin ja metyylifuraanien esiintyminen elintarvikkeissa aiheuttaa kansanterveydelle (1). Sen päätelmänä oli, että nykyiset furaanin altistumistasot viittaavat terveysongelmaan. Metyylifuraanien osalta lausunnon päätelmänä oli, että ne voivat lisätä merkittävästi kokonaisaltistusta furaanille ja alkyylifuraaneille ja sen vuoksi kasvattaa terveysongelmaa. Koska metyylifuraanien esiintymisestä elintarvikkeissa puuttuu kuitenkin tietoa, EFSA suositteli tuottamaan lisää tietoa tästä aihealueesta. Furaania ja alkyylifuraaneja on erityisesti raportoitu esiintyvän kahvissa, lasten purkkiruoissa, valmiskeitoissa, perunapohjaisissa lastuissa, hedelmämehuissa, aamiaisviljavalmisteissa, kekseissä, voileipäkekseissä ja näkkileivissä.

                  (3)

                  2-metyylifuraani ja 3-metyylifuraani voidaan kvantifioida luotettavasti nykyisin käytettävissä olevilla analyysimenetelmillä, mutta tarvitaan vielä lisätyötä, jotta 2,5-dimetyylifuraani voidaan analysoida luotettavasti. Olisi kuitenkin aiheellista analysoida ja kvantifioida 2,5-dimetyylifuraani ja raportoida kyseiset tiedot, jos käytetty analyysimenetelmä mahdollistaa sen.

                  (4)

                  Lisäksi tieteellisessä kirjallisuudessa on äskettäin viitattu sellaisten alkyylifuraaneihin liittyvien elintarvikkeissa esiintyvien vierasaineiden esiintymiseen, jotka ovat muita kuin metyylifuraaneja; näitä ovat esimerkiksi 2-pentyylifuraani ja 2-etyylifuraani. Sen vuoksi olisi aiheellista analysoida ja kvantifioida tällaiset muut (ei metyylifuraaneihin kuuluvat) alkyylifuraanit, kunhan analyysimenetelmä on luotettava tähän tarkoitukseen.

                  (5)

                  Furaania ja alkyylifuraaneja koskevan seurannan tulosten on oltavat luotettavia ja vertailukelpoisia. Sen vuoksi on aiheellista antaa ohjeita näytteenottoa ja analyysimenetelmien suorituskykyä koskevista vaatimuksista.

                  (6)

                  EFSA on saanut Euroopan komissiolta tehtäväksi kerätä kaikki saatavilla olevat tiedot kemiallisten vierasaineiden esiintymisestä elintarvikkeissa ja rehuissa. Näitä tietoja käytetään EFSAn tieteellisissä lausunnoissa ja raporteissa elintarvikkeissa ja rehuissa esiintyvistä vierasaineista.

                  (7)

                  Sen vuoksi on aiheellista suositella, että elintarvikkeissa esiintyviä furaania ja alkyylifuraaneja seurataan ja tiedot raportoidaan EFSAlle,

            ON ANTANUT TÄMÄN SUOSITUKSEN:

                  1.

                  Jäsenvaltioiden olisi aktiivisessa yhteistyössä elintarvikealan toimijoiden kanssa seurattava furaanin, 2-metyylifuraanin ja 3-metyylifuraanin esiintymistä elintarvikkeissa, erityisesti kahvissa, lasten purkkiruoissa (mukaan luettuina lastenruoat tölkeissä, tuubeissa ja pusseissa), valmiskeitoissa, perunapohjaisissa lastuissa, hedelmämehuissa, aamiaisviljavalmisteissa, kekseissä, voileipäkekseissä ja näkkileivissä.

                  2.

                  Jäsenvaltioiden olisi noudatettava komission asetuksen (EY) N:o 333/2007 (2) liitteessä olevassa B osassa vahvistettuja näytteenottomenetelmiä sen varmistamiseksi, että näytteet ovat edustavia. Elintarvikealan toimijoiden olisi myös noudatettava tätä näytteenottomenettelyä tai vastaavaa näytteenottomenettelyä sen varmistamiseksi, että näyte on edustava.

                  3.

                  Furaanin, 2-metyylifuraanin ja 3-metyylifuraanin analysoimiseksi kahvissa ja lasten purkkiruoissa jäsenvaltioiden ja elintarvikealan toimijoiden olisi käytettävä menetelmää, joka täyttää seuraavat vaatimukset:

                                 Parametri

                                 Vaatimus

                              Spesifisyys

                              Ei väliaineesta aiheutuvia tai spektrihäiriöitä

                              Kenttäkokeiden nollanäyte

                              Alle toteamisrajan (LOD)

                              Toistettavuus (RSDr)

                              0,66 kertaa RSDR-arvo, joka on johdettu (muutetusta) Horwitzin yhtälöstä

                              Uusittavuus (RSDR)

                              Johdettu (muutetusta) Horwitzin yhtälöstä

                              Saanto

                              80–110 %

                              Toteamisraja (LOD)

                              Kolme kymmenesosaa määritysrajasta (LOQ)

                              Määritysraja (LOQ)

                              Kahvi: ei korkeampi kuin 20 μg/kg
                              Lasten purkkiruoat: 5 μg/kg

                        Kun on kyse furaanin analysoimisesta muissa elintarvikkeissa kuin kahvissa ja lasten purkkiruoissa, jäsenvaltioiden ja elintarvikealan toimijoiden olisi käytettävä menetelmää, joka täyttää nämä vaatimukset, ja määritysraja (LOQ) ei saisi olla korkeampi kuin 5 μg/kg.
                  Kun on kyse 2-metyylifuraanin ja 3-metyylifuraanin analysoimisesta muissa elintarvikkeissa kuin kahvissa ja lasten purkkiruoissa, laboratorioilla olisi oltava käytössä laadunvalvontamenettelyt, joilla varmistetaan saatujen analyysitulosten luotettavuus silloin, kun LOQ ei saisi olla korkeampi kuin 5 μg/kg.

                  4.

                  Jos käytetyllä analyysimenetelmällä voidaan määrittää muut alkyylifuraanit kuin 2-metyylifuraani ja 3-metyylifuraani, jäsenvaltioiden ja elintarvikealan toimijoiden olisi määritettävä kyseiset alkyylifuraanit.

                  5.

                  Jäsenvaltioiden ja elintarvikealan toimijoiden olisi toimitettava seurantatulokset EFSAlle kunkin vuoden 30 päivään kesäkuuta mennessä ja näin toimiessaan noudatettava elintarvikkeiden ja rehujen osalta käytettävää näytteen standardikuvausta (SSD) koskevissa EFSAn ohjeissa esitettyjä vaatimuksia ja EFSAn erityisiä raportointivaatimuksia (3).

         Tehty Brysselissä 25 päivänä maaliskuuta 2022.

               Komission puolesta

            Stella KYRIAKIDES

               Komission jäsen

         (1)  EFSA CONTAM Panel (EFSA Panel on Contaminants in the Food Chain), Scientific opinion on the risks for public health related to the presence of furan and methylfurans in food. EFSA Journal 2017;15(10):5005, 142 pp. https://doi.org/10.2903/j.efsa.2017,5005

         (2)  Komission asetus (EY) N:o 333/2007, annettu 28 päivänä maaliskuuta 2007, näytteenotto- ja määritysmenetelmistä elintarvikkeiden lyijy-, kadmium-, elohopea-, epäorgaanisen tinan, 3-MCPD- ja bentso(a)pyreenipitoisuuksien virallista tarkastusta varten (EUVL L 88, 29.3.2007, s. 29).

         (3)  https://www.efsa.europa.eu/en/call/call-continuous-collection-chemical-contaminants-occurrence-data-0


title: Neuvoston suositus (EU) 2021/1459, annettu 9 päivänä syyskuuta 2021, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta

text:
                  10.9.2021

                  FI

                  Euroopan unionin virallinen lehti

                  L 320/1

         NEUVOSTON SUOSITUS (EU) 2021/1459,
         annettu 9 päivänä syyskuuta 2021,
         EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja e alakohdan sekä 292 artiklan ensimmäisen ja toisen virkkeen,
         sekä katsoo seuraavaa:

                     (1)

                     Neuvosto hyväksyi 30 päivänä kesäkuuta 2020 suosituksen EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (1), jäljempänä ’neuvoston suositus’.

                     (2)

                     Tämän jälkeen neuvosto on hyväksynyt suositukset (EU) 2020/1052 (2), (EU) 2020/1144 (3), (EU) 2020/1186 (4), (EU) 2020/1551 (5), (EU) 2020/2169 (6), (EU) 2021/89 (7), (EU) 2021/132 (8), (EU) 2021/767 (9), (EU) 2021/892 (10), (EU) 2021/992 (11), (EU) 2021/1085 (12), (EU) 2021/1170 (13) ja (EU) 2021/1346 (14) EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta.

                     (3)

                     Neuvosto hyväksyi 20 päivänä toukokuuta 2021 suosituksen (EU) 2021/816 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (15) päivittääkseen kriteerejä, joiden perusteella arvioidaan, onko muu kuin välttämätön matkustaminen kolmansista maista turvallista ja voidaanko se hyväksyä.

                     (4)

                     Neuvoston suosituksessa todetaan, että jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 1 päivästä heinäkuuta 2020 alkaen neuvoston suosituksen liitteessä I lueteltujen kolmansien maiden asukkaiden osalta. Neuvoston olisi joka toinen viikko tarkasteltava uudelleen ja tarvittaessa päivitettävä liitteessä I olevaa kolmansien maiden luetteloa kuultuaan tiiviisti komissiota ja asiaankuuluvia EU:n virastoja ja yksiköitä neuvoston suosituksessa tarkoitettuihin menetelmiin, kriteereihin ja tietoihin perustuvan kokonaisarvioinnin jälkeen.

                     (5)

                     Neuvostossa on käyty tämän jälkeen keskusteluja liitteessä I olevan kolmansien maiden luettelon tarkistamisesta kuullen tiiviisti komissiota ja asiaankuuluvia EU:n virastoja ja yksiköitä ja noudattaen neuvoston suosituksessa, sellaisena kuin se on muutettuna suosituksella (EU) 2021/816, esitettyjä kriteereitä ja menetelmiä. Keskustelujen perusteella liitteessä I olevaa kolmansien maiden luetteloa olisi muutettava. Luetteloon olisi lisättävä Uruguay ja siitä olisi poistettava Albania, Armenia, Azerbaidžan, Brunei, Japani ja Serbia.

                     (6)

                     Rajavalvonta ei ole ainoastaan niiden jäsenvaltioiden edun mukaista, joiden ulkorajoilla sitä toteutetaan, vaan myös kaikkien sisärajavalvonnan lakkauttaneiden jäsenvaltioiden edun mukaista. Jäsenvaltioiden olisi sen vuoksi varmistettava ulkorajoilla toteutettavien toimenpiteiden koordinointi Schengen-alueen moitteettoman toiminnan varmistamiseksi. Tätä varten jäsenvaltioiden olisi jatkettava 9 päivästä syyskuuta 2021 alkaen EU:hun suuntautuvaa muuta kuin välttämätöntä matkustamista koskevan väliaikaisen rajoituksen purkamista koordinoidusti neuvoston suosituksen liitteessä I, sellaisena kuin se on muutettuna tällä suosituksella, lueteltujen kolmansien maiden, erityishallintoalueiden ja muiden yhteisöjen ja alueellisten viranomaisten asukkaiden osalta.

                     (7)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän suosituksen hyväksymiseen, suositus ei sido Tanskaa eikä sitä sovelleta Tanskaan. Koska tällä suosituksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän suosituksen, paneeko se suosituksen täytäntöön.

                     (8)

                     Tällä suosituksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (16) mukaisesti; Irlanti ei sen vuoksi osallistu tämän suosituksen hyväksymiseen, suositus ei sido Irlantia eikä sitä sovelleta Irlantiin.

                     (9)

                     Islannin ja Norjan osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (17) 1 artiklan A kohdassa tarkoitettuun alaan.

                     (10)

                     Sveitsin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (18) 1 artiklan A kohdassa, luettuna yhdessä neuvoston päätöksen 2008/146/EY (19) 3 artiklan kanssa, tarkoitettuun alaan.

                     (11)

                     Liechtensteinin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (20) 1 artiklan A kohdassa, tarkasteltuna yhdessä päätöksen 2011/350/EU (21) 3 artiklan kanssa, tarkoitettuun alaan,

               ON ANTANUT TÄMÄN SUOSITUKSEN:
         Muutetaan EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annettu neuvoston suositus (EU) 2020/912, sellaisena kuin se on muutettuna suosituksilla (EU) 2020/1052, (EU) 2020/1144, (EU) 2020/1186, (EU) 2020/1551, (EU) 2020/2169, (EU) 2021/89, (EU) 2021/132, (EU) 2021/767, (EU) 2021/816, (EU) 2021/892, (EU) 2021/992, (EU) 2021/1085, (EU) 2021/1170 ja (EU) 2021/1346, seuraavasti:

                     1)

                     Korvataan neuvoston suosituksen 1 kohdan ensimmäinen kappale seuraavasti:

                                 ’1.

                                 Jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 9 päivästä syyskuuta 2021 alkaen liitteessä I lueteltujen kolmansien maiden asukkaiden osalta.’

                     2)

                     Korvataan suosituksen liite I seuraavasti:

                           ”LIITE I
                           Kolmannet maat, erityishallintoalueet ja muut yhteisöt ja alueelliset viranomaiset, joiden asukkaisiin EU:hun suuntautuvaa muuta kuin välttämätöntä matkustamista koskeva ulkorajoilla sovellettava väliaikainen rajoitus ei saisi vaikuttaa:
                           I   VALTIOT

                                       1.

                                       AUSTRALIA

                                       2.

                                       BOSNIA JA HERTSEGOVINA

                                       3.

                                       KANADA

                                       4.

                                       JORDANIA

                                       5.

                                       UUSI-SEELANTI

                                       6.

                                       QATAR

                                       7.

                                       MOLDOVAN TASAVALTA

                                       8.

                                       SAUDI-ARABIA

                                       9.

                                       SINGAPORE

                                       10.

                                       ETELÄ-KOREA

                                       11.

                                       UKRAINA

                                       12.

                                       URUGUAY

                                       13.

                                       KIINA (*1)

                                 II   KIINAN KANSANTASAVALLAN ERITYISHALLINTOALUEET

                                       Hongkongin erityishallintoalue

                                       Macaon erityishallintoalue

                                 III   YHTEISÖT JA ALUEELLISET VIRANOMAISET, JOITA VÄHINTÄÄN YKSI JÄSENVALTIO EI TUNNUSTA VALTIOIKSI

                                       Taiwan

                        (*1)  Edellyttäen, että vastavuoroisuus vahvistetaan."

            Tehty Brysselissä 9 päivänä syyskuuta 2021.

                  Neuvoston puolesta

                  Puheenjohtaja

               G. DOVŽAN

            (1)  EUVL L 208 I, 1.7.2020, s. 1.

            (2)  EUVL L 230, 17.7.2020, s. 26.

            (3)  EUVL L 248, 31.7.2020, s. 26.

            (4)  EUVL L 261, 11.8.2020, s. 83.

            (5)  EUVL L 354, 26.10.2020, s. 19.

            (6)  EUVL L 431, 21.12.2020, s. 75.

            (7)  EUVL L 33, 29.1.2021, s. 1.

            (8)  EUVL L 41, 4.2.2021, s. 1.

            (9)  EUVL L 165 I, 11.5.2021, s. 66.

            (10)  EUVL L 198, 4.6.2021, s. 1.

            (11)  EUVL L 221, 21.6.2021, s. 12.

            (12)  EUVL L 235, 2.7.2021, s. 27.

            (13)  EUVL L 255, 16.7.2021, s. 3.

            (14)  EUVL L 306, 31.8.2021, s. 4.

            (15)  EUVL L 182, 21.5.2021, s. 1.

            (16)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

            (17)  EYVL L 176, 10.7.1999, s. 31.

            (18)  EUVL L 53, 27.2.2008, s. 52.

            (19)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

            (20)  EUVL L 160, 18.6.2011, s. 21.

            (21)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).


title: Euroopan Keskuspankin suositus, annettu 7 päivänä syyskuuta 2021, Euroopan unionin neuvostolle Banca d’Italian ulkopuolisista tilintarkastajista (EKP/2021/41) 2021/C 370/01

text:
               15.9.2021

               FI

               Euroopan unionin virallinen lehti

               C 370/1

      EUROOPAN KESKUSPANKIN SUOSITUS,
      annettu 7 päivänä syyskuuta 2021,
      Euroopan unionin neuvostolle Banca d’Italian ulkopuolisista tilintarkastajista
      (EKP/2021/41)
      (2021/C 370/01)
      EUROOPAN KESKUSPANKIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 27.1 artiklan,
      sekä katsoo seuraavaa:

                  (1)

                  Euroopan keskuspankin (EKP) neuvoston suosittelemat ja Euroopan unionin neuvoston hyväksymät riippumattomat ulkopuoliset tilintarkastajat tarkastavat EKP:n ja niiden jäsenvaltioiden kansallisten keskuspankkien tilit, joiden rahayksikkö on euro.

                  (2)

                  Banca d’Italian nykyisten ulkopuolisten tilintarkastajien, BDO Italia S.p.A.:n, toimikausi päättyi tilikauden 2020 tilintarkastuksen jälkeen. Tämän vuoksi on tarpeen nimittää uudet ulkopuoliset tilintarkastajat tilikaudesta 2021 alkaen.

                  (3)

                  Banca d’Italia on valinnut Deloitte & Touche S.p.A.:n ulkopuolisiksi tilintarkastajikseen tilikausiksi 2021–2022,

            ON HYVÄKSYNYT TÄMÄN SUOSITUKSEN:
      Suositetaan, että Deloitte & Touche S.p.A. nimitetään Banca d’Italian ulkopuolisiksi tilintarkastajiksi tilikausiksi 2021–2022.

         Tehty Frankfurt am Mainissa 7 päivänä syyskuuta 2021.

               EKP:n puheenjohtaja

            Christine LAGARDE